Basmati

Basmati ir garu, tievu aromātisku rīsu graudu šķirne, ko tradicionāli audzē Indijas subkontinentā, galvenokārt Indijā un Pakistānā, kā arī dažos Šrilankas un Nepālas reģionos. Kopš 2019. gada Indijai pieder 65% no starptautiskās basmati rīsu tirdzniecības, bet atlikušie 35% pieder Pakistānai. Daudzas valstis izmanto pašmāju basmati rīsu kultūras, tomēr basmati ģeogrāfiski ir izplatīts tikai dažos Indijas un Pakistānas rajonos.

Saskaņā ar Indijas Lauksaimniecības un pārstrādātu pārtikas produktu eksporta attīstības pārvaldes datiem, rīsu šķirni var saukt par basmati, ja nomaltu rīsu minimālais pirmsvārīšanas garums ir 6,61 mm, bet nomaltu rīsu vidējais pirmsvārīšanas platums ir līdz 2 mm. Pastāv arī vairāki citi parametri, piemēram, krāsa, aromāts, strukrūra u.c.

 Vēsture un etimoloģija 
 Etimoloģija 
Saskaņā ar Oksfordas angļu valodas vārdnīcu, vārds "basmati" ir aizgūts no hindi, kur bāsmatī nozīmē "smaržīgs".

 Vēsture 
Tiek uzskatīts, ka basmati rīsus audzē Indijas subkontinentā gadsimtiem ilgi. Visagrākais to pieminējums bija pendžābu dzejnieka Varisa Šaha eposā Heer Ranjha 1766. gadā.

 Audzēšana 
Indijā ražo vairāk nekā 70% no pasaules basmati rīsu produkcijas, neliela daļa no tās audzēta ar bioloģiskām audzēšanas metodēm. Tādas organizācijas kā Kheti Virasat Mission cenšas palielināt bioloģiski audzēto basmati rīsu daudzumu Pendžābā.
 Indijā 
Basmati rīsus audzē Utarakhandas, Bihāras, Pendžābas, Himāčala Pradēšas, Harjānas, Utarpradēšas, Orisas un Džammu un Kašmīras štatā, arī Deli.

Kopējais Indijas basmati rīsu ražošanas apjoms laika posma no 2011. gada jūlija līdz 2012. gada jūnijam bija pieci miljoni tonnu. No 2018. gada aprīļa līdz 2019. gada martam Indija eksportēja 4,4 miljonus tonnu basmati rīsu. 2015. un 2016. gadā Saūda Arābija, Irāna un AAE bija trīs lielākie Indijas basmati rīsu eksporta galamērķi. Eksports uz šīm trim valstīm veidoja vairāk nekā pusi no Indijas kopējā basmati rīsu eksporta 3,4 miljardu ASV dolāru vērtībā. No 2018. līdz 2021. gadam ikgadējais basmati rīsu eksports pārsniedza 4 miljardus ASV dolāru.
 Pakistānā 
Saskaņā ar Pārtikas un lauksaimniecības organizācijas datiem, Pakistānas sākotnējā basmati rīsu audzēšanas teritorija atradās Kalarās baseinā starp Ravi un Čenabas upēm. Gandrīz visa basmati audzēšana notiek Pendžābas provincē, kur 2010. gadā kopējais ražošanas apjoms bija 2,47 miljoni tonnu. 2020. fiskālajā gadā basmati eksports bija 890 207 tonnas 790 miljoni ASV dolāru vērtībā. 40% ražas sūtīja uz Eiropu, bet pārējo uz Persijas līča valstīm, Austrāliju, Kanādu un ASV.
 Indonēzijā 
Indonēzija ražo savu vietējo basmati šķirni Rietumjavā un Centrālajā Kalimantanā. Tiek apgalvots, ka ražošanas apjomi sasniedz 8,2 tonnas no hektāra. Pirmoreiz basmati rīsu sēklas tika ievestas no Pakistānas 2007. gadā, tomēr augsnes nesaderības dēļ tās nebija iespējams audzēt. 2017. gadā Lauksaimniecības ministrija radīja basmati un vietējo rīsu hibrīdu un sāka tā audzēšanu.
 Nepāla 
Basmati rīsus audzē galvenokārt Terajas reģionā un dažās Katmandu ielejas daļās. Unikālo Nepālas basmati rīsu šķirņu eksports uz citām pasaules daļām ir aizliegts.

 Šrilankā 
Šrilankas mitrajos tropu apgabalos audzē nelielu daudzumu basmati rīsu, it īpaši sarkanos basmati rīsus.

 Atsauces 

 Ārējās saites 

Kategorija:Indijas virtuve
Kategorija:Rīsi